झापा गोल्डकप फागुन २१ देखि
कोभिडका कारण दुई वर्षदेखि स्थगित झापा गोल्डकपको पाँचौं संस्करण आगामी फागुनमा हुने भएको छ । 
गोल्डकप आयोजक समितिले आइतबार बिर्तामोडमा पत्रकार सम्मेलन गरी फागुन २१ देखि ३० गतेसम्म गोल्डकप आयोजना गर्न लागेको जानकारी दिएको हो ।
बिर्तामोड — कोभिडका कारण दुई वर्षदेखि स्थगित झापा गोल्डकपको पाँचौं संस्करण आगामी फागुनमा हुने भएको छ । गोल्डकप आयोजक समितिले आइतबार बिर्तामोडमा पत्रकार सम्मेलन गरी फागुन २१ देखि ३० गतेसम्म गोल्डकप आयोजना गर्न लागेको जानकारी दिएको हो ।गोल्डकपको मितिलगायत विषयमा एन्फासँग सहमति भइसकेको गोल्डकपका संरक्षक जलकुमार गुरुङले बताए । मोफसलकै प्रतिष्ठित प्रतियोगिताको रुपमा रहेको गोल्डकपमा झापा–११ सहित नेपालका ९ र एक विदेशी गरी १० टिमको सहभागीता रहने गोल्डकपका अध्यक्ष विनोद बस्नेतले जानकारी दिए । प्रतियोगितामा सहभागी हुने टिमको टुंगो लगाउने कार्य भइरहेको उनले बताए । गोल्डकपमा पुरस्कारहरु अघिल्लो वर्षकै कायम गरिएको छ । यस वर्षपनि गोल्डकपको विजेता टिमले नगद १२ लाख ५५ हजार तथा उपविजेता टिमले नगद ६ लाख ५ हजार रुपैयाँसहित मेडल र ट्रफी प्राप्त गर्ने बस्नेतले बताए । गोल्डकपमा 'मस्ट भ्यालुएबल प्लेयर'लाई एक थान मोटरसाइकल प्रदान गरिने महासचिव गजेन्द्रबहादुर पौडेलले जानकारी दिए । प्रतियोगिताका उत्कृष्ट गोलकिपर, डिफेन्डर, मिडफिल्डर र उत्कृष्ट प्रशिक्षकलाई जनही २१ हजार नगद तथा सर्वाधिक गोलकर्तालाई नगद २५ हजार रुपैयाँ प्रदान गरिने पौडेलले बताए । त्यस्तै प्रत्येक दिनको खेलका म्यान अफ द म्याचले नगद ९ हजार ९ सय ९९ रुपैयाँ प्राप्त गर्ने उनले बताए । गोल्डकपको उद्घाटन समारोहमा जिल्लाका दुई जना पुराना फुलबल खेलाडीलाई जनही १५ हजारसहित सम्मान गरिने अध्यक्ष बस्नेतले बताए । प्रतियोगिताका सबै खेलहरु बिर्तामोड नगरपालिका ३ बिर्ताबजारस्थित डोमालाल राजवंशी रंगशालामा हुनेछन् । गोल्डकप सम्पन्न गर्न एक करोड ४० लाख रुपैयाँ खर्च अनुमान गरिएको कोषाध्यक्ष केदार गिरीले बताए । 